題李彦恢家龍眠七馬圖
作者：周紫芝
朝代：宋

paragraphs: 古來畫馬知幾人，當時只數曹將軍。
龍媒貎得照夜白，七十萬匹空雲屯。
但令韓幹作弟子，未許韋偃窺藩垣。
風流掃地五百載，始得龍眠空馬羣。
龍眠自是天下士，胸中元有真騏驎。
寧王玉面久不見，風騣霧鬛驚猶存。
四蹄翻風不受縶，意在萬里絕馳奔。
安能局促鹽車下，更與蹇驢分短轅。
先生既老誰入室，後來只數城南孫。
孫郎繼死骨又朽，人間此馬如浮雲。
勸君掩卷勿浪出，世無九方誰與論。